འོ་ན་བོད་མི་ཆ་ཚང་གིས་སྤྱི་སྐད་འདོད་དམ་ཞེ་ན།དེའང་ལབ་ཁག་པོ་ཆགས་ཡོད་དེ།ས་གནས་ཆུང་ཆུང་རང་ན་འཚོས་པའི་བོད་པ་ཚོར་མཚོན་ན།སྤྱི་སྐད་ལ་བཀོལ་སྤྱོད་ཀྱི་རིན་ཐང་ཆེར་མེད་དེ།རེབ་གོང་དུ་ཚོང་གཉེར་བ་ལ་ལྷ་སའི་སྐད་སྨྲ་བའི་དོན་ཆུང་ལ།དེ་བཞིན་དུ་ལྷོ་ཁའི་ཡུལ་ཚོ་ཞིག་ཏུ་ཨ་མདོའི་སྐད་སློབ་པ་ལ་དགོས་པ་ཆེར་མི་རྙེད།སྤྱི་སྐད་ཤེས་ན་ས་གནས་སོ་སོའི་བོད་མིས་ཕན་ཚུན་རྒྱུས་ལོན་པས་ཕན་མི་ཆེའམ་ཞེ་ན།གནས་ལུགས་དེ་ལྟ་བུ་ཡིན་ཡང་།མདོ་དབུས་ཁམས་གསུམ་དུ་འཚོས་པའི་མང་ཚོགས་ཕལ་མོ་ཆེས་ཕན་ཚུན་ལ་འབྲེལ་འདྲིས་རྒྱ་ཆེར་བྱེད་ཀྱི་མེད་པ་དང་།རྒྱུན་ལོན་ཞེས་པའང་དྲ་བ་དང་བརྙན་འཕྲིན་ལ་བརྟེན་པ་ཤས་ཆེ་བས་འཚོ་བ་དངོས་དང་ཐད་ཀར་འབྲེལ་མེད།དེའི་རྒྱུ་མཚན་གྱིས།སྤྱི་སྐད་ལབ་མཁན་དང་སྤྱི་སྐད་ཀྱི་ལས་དོན་སྒྲུབ་མཁན་ཕལ་ཆེར་སློབ་གྲྭ་ཆེ་མོ་ཁག་ནས་བྱུང་བ་ཡིན་ཏེ།དེ་ལ་མདོ་དབུས་ཁམས་ཀྱི་སློབ་མ་མཉམ་སྡོད་བྱས་པའི་ཁོར་ཡུག་ཡོད་པ་དང་།སློབ་གསོ་མྱངས་ཏེ་རིགས་དང་སྐད་ཡིག་གི་རིན་ཐང་ཤེས་མཁན་མང་པས་ཐུན་མོང་གི་ལས་སྒྲུབ་པ་ལ་སྤྱི་སྐད་ཅིག་མེད་ཐབས་མེད་པའི་གོ་རྟོགས་སད་ཡོད།དེའང་རང་ཅག་ཁོ་ན་འདི་འདྲ་ཡིན་པ་མ་ཡིན་ཏེ།རྒྱ་ནག་གི་སྤྱི་སྐད་དར་ཁྱབ་བཏང་བའི་གོ་རིམ་ཁྲོད།ཧུའུ་ཧྲི་དང་ལིའུ་ཧྲུའུ་ཞང་སོགས་རྒྱ་ནག་གི་བརྡ་སྤྲོད་སྨྲ་བ་ཚོས་དམངས་ཁྲོད་ནས་ཐད་ཀར་དར་ཁྱབ་གཏོང་མི་ཐུབ་པར་སློབ་གྲྭ་ཆེ་མོ་ཁག་གིས་སྣེ་ཁྲིད་དེ་སྤྱི་སྐད་སྨྲ་བའི་མི་སྣ་གསོ་སྐྱོང་བྱེད་དགོས་པ་དང་།རིམ་གྱིས་སློབ་གྲྭ་ཆུང་འབྲིང་ཁག་ཏུ་སྤྱི་སྐད་ཀྱིས་སློབ་ཁྲིད་བྱས་ཏེ་དར་ཁྱབ་གཏོང་དགོས་པའི་གྲོས་གཞི་བཏོན་ཞིང་དོན་ལའང་དེ་ལྟར་བྱས་ཏེ་གྲུབ་འབྲས་བླངས་པའི་ཚུལ་ལ་ལྟོས།བོད་ལ་དེ་དང་མི་འདྲ་བའི་གནས་ཚུལ་དམིགས་བསལ་བ་མང་པོ་ཡོད་ཀྱང་།སྤྱི་སྐད་དར་ཁྱབ་གཏོང་བར་ཐོག་མར་སློབ་གྲྭ་ཆེ་མོ་ནས་མགོ་རྩོམ་དགོས་པ་འདི་བོད་ཀྱི་གནས་བབ་ལའང་མཐུན་ཞིང་འདི་ལས་རྒྱུན་ཆགས་པའི་ཐབས་ཤིག་གཞན་ཏུ་རྙེད་དཀའ།སློབ་གྲྭ་ཆེ་མོ་ཁག་ནས་སྤྱི་སྐད་ལབ་ཤེས་མཁན་གསོ་སྐྱོང་བྱས་ཚེ།བོད་ལ་སློབ་ཆེན་པ་ག་ཚོད་བྱུང་ན་དེ་དག་གིས་སྤྱི་སྐད་ཀྱི་རིན་ཐང་ཤེས་ཤིང་སྤྱི་སྐད་ལབ་ཤེས་པ་ཡིན་ལ།དེ་ལྟ་བུ་མང་ནས་མང་དུ་ཕྱིན་ཚེ་ལྗོན་པའི་ཡན་ལག་རྒྱས་པ་ཇི་བཞིན་དུ་མདོ་དབུས་ཁམས་གསུམ་དུ་ཁྱབ་ཏེ་སྤྱི་ཚོགས་ཧྲིལ་བོར་སྤྱི་སྐད་ཀྱི་འདུ་ཤེས་ངང་གིས་ཆགས་ཐུབ་པའི་རེ་བ་ཡོད།